[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 4.9.2007

COM(2007) 494 окончателен

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно прилагането на Регламент (EO, Евратом) на Съвета № 58/97

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно прилагането на Регламент (EO, Евратом) на Съвета № 58/97 (текст от значение за ЕИП)

Съдържание

1. Въведение 2

2. Регулаторни промени 2

3. Наличност на структурна бизнес статистика за потребители 5

3.1. Основни групи данни 5

3.2. Своевременност, точност и пълнота на групите данни, налични за потребители 5

3.3. Правила за поверителност и прилагане 7

3.4. Точност 8

3.5. Съвместимост и съгласуваност 9

4. Съответствие с Регламента относно структурната бизнес статистика 10

5. Тежест върху бизнеса и действия за намаляването ѝ 13

5.1. Въведение 13

5.2. Измерване на тежестта 14

5.3. Действия за намаляване на тежестта върху държавите-членки 16

1. ВЪВЕДЕНИЕ

Целта на Регламент № 58/97 на Съвета (наричан по-нататък „Регламент относно структурната бизнес статистика), както е посочено в член 1 от него, е да установи обща рамка за събиране, изготвяне, предоставяне и оценка на статистическа информация на Общността за структурата, дейността, конкурентоспособността и производителността на предприятията в Общността. Регламентът относно структурната бизнес статистика определя нормите, стандартите и дефинициите, необходими за произвеждане на сравнима статистическа информация на Общността.

Настоящият доклад обхваща прилагането на Регламент № 58/97 на Съвета, изменен с Регламент № 410/98 на Съвета и Регламент 2056/2002 на Европейския парламент и на Съвета. Този доклад е изготвен съгласно разпоредбите на член 14, параграф 1 на Регламента: „Комисията, в срок от три години от датата на влизане в сила на настоящия регламент и отново на всеки три години след това, ще представи доклад на Европейския парламент и Съвета за статистическата информация, изготвена съгласно настоящия регламент и, по-специално, за нейното качество и тежест върху бизнеса”.

По-общо казано, докладът има за цел да предостави информация за действията, предприети от Комисията за гарантиране, че висококачествена европейска структурна бизнес статистика е на разположение на потребителите, а също така и за начина и степента, до която всяка една от държавите-членки е приложила Регламента относно структурната бизнес статистика. Той предоставя информация за тежестта върху бизнеса и действията, предприети за намаляването ѝ.

2. Р ЕГУЛАТОРНИ ПРОМЕНИ

От приемането на Регламент № 58/97 и разпоредбите за неговото прилагане е имало четири главни регулаторни промени.

1) Първо изменение, прието от Съвета и Европейския парламент, беше публикувано на 21 февруари 1998 г. То добави пето приложение относно рамка за структурна бизнес статистика за дейности по животозастраховане и застраховане, различно от животозастраховане, започвайки с референтния период на 1996 г.

2) През 2001 г. беше приложен процес на адаптация, като се използва процедурата на комитология. Целта му беше да се намали статистическата тежест чрез премахване на по-малко полезните части на изискванията, за да се освободи пространство за нови промени на Регламента относно структурната бизнес статистика за в бъдеще; съответното изменение беше прието на 6 септември 2002 г.

3) Второ изменение, прието от Съвета, бе публикувано на 21 ноември 2002 г. По същество, това изменение добави две нови приложения относно кредитните институции и пенсионните фондове, и две променливи, отнасящи се за разходите по защита на околната среда.

4) Предложение на Комисията за преработване на Регламента относно структурната бизнес статистика понастоящем подлежи на процедурата на съвместно взимане на решение (СОМ (2006) 66 окончателен). Преработването, предложено от Комисията, опростява изискванията чрез заличаване на по-маловажните характеристики.

Целта му е да осигури обхващане на бързо развиващите се икономически сектори – главно в областта на услугите – които преди това не са били включени в статистическия мониторинг.

То осигурява също така информация за динамичния сектор на бизнес услугите и за бизнес демографията. То опростява и систематизира набор от съществуващи правни инструменти и би отменило предишния правен акт.

Сега Регламентът относно структурната бизнес статистика има седем приложения

Приложение І Общ модул

Приложение ІІ Промишленост

Приложение ІІІ Разпространяваща търговия

Приложение ІV Строителство

Приложение V Застраховане

Приложение VІ Кредитни институции

Приложение VІІ Пенсионни фондове

Регламентът относно структурната бизнес статистика предоставя изпълнителни пълномощия на Комисията. В сила са общо 12 Регламента на Комисията[1], отнасящи се за дефиниции, серии данни, които да бъдат предоставени, технически формат, дерогации, които да бъдат разрешавани, адаптация към техническо и икономическо развитие и критерии за оценка на качеството. Тези мерки са необходими за осигуряване на хармонизираното прилагане на Регламента относно структурната бизнес статистика в държавите-членки. Съгласно разпоредбите на Регламента относно структурната бизнес статистика държавите-членки са свободни да избират източниците, използвани за изготвяне на статистическата информация; поради това е важно статистическите органи да спазват дефинициите, заложени в регламентите на Комисията, и да информират Комисията за качеството на данните. Други регламенти на Комисията обхващат разчетите, които е необходимо да бъдат осигурени за всички променливи на структурната бизнес статистика и техническия им формат, и осигуряват предаването на данни от всички страни в хармонизиран формат, така че да се избягват грешки при предаването на данни.

На държави се разрешават дерогации, така че да им се даде време да приведат в действие необходимите системи за събиране на данни или да адаптират съществуващите така, че до края на преходния период да бъдат спазени разпоредбите на Регламента относно структурната бизнес статистика. За приложения 1, 3, 4 и 5 преходният период е приключил. За приложения 2, 6 и 7 са разрешени дерогации в Регламент на Комисията. За екологичните променливи в приложение 2 и приложение 7 е в процес на приемане Регламент, удължаващ преходния период.

3. Н АЛИЧНОСТ НА СТРУКТУРНА БИЗНЕС СТАТИСТИКА ЗА ПОТРЕБИТЕЛИ

3.1. Основни групи данни

Структурната бизнес статистика дава една обширна картина на структурата, развитието и характеристиките на европейския бизнес и неговите различни дейности. Общо казано, тя обхваща всички пазарни дейности с изключение на селскостопанския сектор.

Основните характеристики (променливи) на структурните бизнес статистически данни обхващат

- Демографски променливи за бизнеса (например, брой предприятия)

- Променливи, „свързани с резултатите” (например, оборот, добавена стойност)

- Променливи, „свързани с вложените в процеса елементи”; влагане на труд (например, трудова заетост, изработени часове); влагане на стоки и услуги (например, общ брой покупки); влагане на капитал (например, инвестиции в материални стоки)

Регламентът определя крайните срокове за предоставяне, които са 18 месеца за окончателни данни за приложения І – ІV, 10 месеца за предварителни данни и 10 – 18 месеца за приложения V – VІІ.

В серията годишни статистически данни за предприятията, характеристиките се публикуват по държави и в детайли съгласно ниво клас в NACE REV 1.1 (обикновено 4 цифри).

Годишните статистически данни за предприятията се разчетени според класове по размер. Характеристиките се публикуват по държави и в детайли съгласно ниво група в NACE REV 1.1 (3 цифри) и клас по размер на трудова заетост. За разпространяващата търговия е на разположение допълнителен допълващ разчет за клас по размер на оборота.

В годишните регионални статистически данни се публикуват четири характеристики от региона[2] NUTS-2 и в детайли в NACE REV 1.1 ниво раздел (2 цифри). За раздела разпространяваща търговия данните са на 3-цифрено ниво.

Повечето структурни бизнес статистически данни се събират от Националните статистически институти (НСТ) чрез статистически изследвания, бизнес регистъра или административни източници. Националните статистически институти могат да използват един или повече от тези източници според стратегията на проучване, която са възприели, отчитайки разходите, качеството и тежестта за отговор върху предприятията. На ниво Евростат, данните се потвърждават преди публикуване. Извършват се няколко логически проверки между различни променливи и се проверява също така съгласуваността на данните във времето.

3.2. Своевременност, точност и пълнота на групите данни, налични за потребители

Публикуване на структурни бизнес статистически данни

Всички данни са достъпни безплатно на електронната страница на Евростат под темата „Промишленост, търговия и услуги”. Ежегодно се съставя график за публикуване, познат като Календар на публикуване. Що се отнася до най-скоро публикуваните данни за повечето държави, окончателните данни за 2004 г. за приложения от 1 до 4 бяха публикувани в „ NewCronos ” през ноември 2006 г.

Съвкупните данни за Европейския съюз са изчислени въз основа на наличните данни, а при липса на данни – въз основа на приблизителни изчисления. Първоначални съвкупни данни бяха публикувани през декември 2006 г. Предварителните данни за приложения от 1 до 4 за 2005 г. за повечето страни бяха на разположение през януари 2007 г.

Програма на публикациите за 2006 г.

Освен разпространяването на електронната страница на Евростат, резултатите се представят и в няколко публикации. Като част от програмата на публикациите на структурни бизнес статистически данни за 2006 г. бяха пуснати една Панорамна публикация, една книга джобен формат, 18 „Статистиката на фокус“ и една нова версия на „Електронна страница, посветена на европейския бизнес”. Изданието за 2006 г. на панорамната публикация „ Европейският бизнес – факти и цифри ” беше пуснато през февруари 2007 г. Тази публикация дава една изчерпателна картина на структурата, развитието и характеристиките на европейския бизнес и неговите различни дейности.

В същото време на електронната страница на Евростат беше пуснат нов преструктуриран раздел, посветен на европейския бизнес. Сега този портал включва представяне на структурна бизнес статистика по теми (включително специални теми като глобализация, малки и средни предприятия, регионален бизнес, предприятия под чужд контрол и др.), с конкретни връзки към публикации, данни и методология.

През октомври 2006 г. беше публикувана книга джобен формат , която обобщава просто и накратко главните отличителни черти на европейския бизнес и различните му дейности. Публикацията е предназначена също така да служи като изложение и въведение в наличните данни в тази област.

Програмата на публикациите включваше също така общо седем задълбочени изследвания на специфични сектори в колекцията „Статистиката на фокус“ (SIF), три SIF на хоризонтална (междусекторна) тематика, и осем SIF, съсредоточени върху представянето на резултати от проекти по разработване на структурна бизнес статистика (в няколко случая в съчетание с подходящи данни от редовните серии от данни). Структурни бизнес статистически данни са използвани също така и в много други публикации. През 2006 г. бяха направени някои важни приноси, по-специално към годишното издание на Евростат, книгата джобен формат на Евростат, Регионалното годишно издание, Прегледа на транспорта („панорама“) и нови публикации за статистиката в областта на културата.

Пълнота на групите данни, налични за потребители

Най-общо погледнато, от таблица 1 може да се заключи, че групите данни, предоставени на Евростат, са сравнително пълни от страна на повечето държави-членки. За някои държави липсва информация, което засяга наличността на данните за потребители. Тези липси ще бъдат коментирани в точка 4.

Таблицата показва също така, че наличността на данни за потребители е значително намалена от съществуването на поверителни данни. Много данни са поверителни, особено в по-малките държави. Все още не е направен подробен анализ за приложения от 5 до 7. Наличността на данни изглежда относително добра, обаче, за онези държави, които нямат дерогации, и за по-голямата част данните не са поверителни.

Таблица 1: Общо предадени клетки и клетки, които могат да бъдат публикувани след проверка за третиране като поверителни. Приложения от 1 до 4, данни за 2003 г. в % от данните, изисквани от Регламента относно структурна бизнес статистика

Страна | общо предадени клетки в % от изискваните от Регламента относно структурна бизнес статистика | неповерителни клетки в % от изискваните от Регламента относно структурна бизнес статистика | Поверителни клетки в % от предадени клетки |

Големи държави | 91 | 80 | 12 |

Средноголеми държави | 78 | 61 | 23 |

Малки държави | 81 | 61 | 24 |

ВСИЧКО | 81 | 64 | 21 |

3.3. Правила за поверителност и прилагане

От националните статистически власти и органа на Общността се изисква да прилагат принципа за защита на данните на индивидуални респонденти, както е изложено в член 13, параграф 1 на Регламент (EО) № 322/97 на Съвета от 17 февруари 1997 г. относно статистистика на Общността[3]. Тъй като структурните бизнес статистики са разчетени в едно относително детайлно ниво на дейности и тъй като се изисква комбиниран разчет по клас за дейност и размер, много данни на държавно равнище трябва да бъдат защитени с цел да не бъде разкривана каквато и да било поверителна информация. Таблицата в параграф 3.2 по-горе показва степента, до която поверителността намалява наличността на данните. Правилата за поверителност на национално равнище все още не са напълно хармонизирани. Във всички държави данните, отнасящи се за едно или малък брой предприятия, са защитени. В отделни държави-членки това се допълва от едно „правило за доминантност”, съгласно което данни не се разпространяват, ако един респондент доминира в числените данни с повече от определен фиксиран процент. Този процент може да се различава значително между отделните страни.

Освен поверителни данни на държавно равнище, трябва също така да се запазват в тайна и данни на общностно равнище с цел да се не разкриват каквито и да било поверителни национални данни. В Хартата за поверителност, договорена с държавите-членки, са заложени правила за определяне на съвкупните данни на Европейския съюз, които не трябва да бъдат обявявани. При прилагане на правилата на Хартата за поверителност не се обявяват значителен брой съвкупни данни на Общността. Таблица 2 показва, че от всички съвкупни данни на Европейския съюз, за които е имало данни на разположение за референтната 2004 г. в годишната статистика за предприятията, 32 % не са могли да бъдат публикувани поради това, че са били поверителни.

Таблица 2. Основни променливи на годишни статистически данни за преприятията, за които са публикувани съвкупни данни на Европейския съюз за 2004 г., всички равнища на дейност

Общ брой клетки | Брой поверителни клетки | Брой поверителни клетки в % от общия брой |

Приложение 1 | 492 | 106 | 22 % |

Приложение 2 | 4956 | 1578 | 32 % |

Приложение 3 | 1116 | 387 | 35 % |

Приложение 4 | 300 | 110 | 37 % |

Приложения 1-4 | 6864 | 2181 | 32 % |

Понастоящем Комисията проучва начини как повече съвкупни данни на Европейския съюз могат да бъдат налични с цел задоволяване на нуждата на потребителите от информация. Ще се изследват начини за приблизително изчисляване на поверителните съвкупни данни на Европейския съюз, които дават достатъчна защита на данните на отделни респонденти, като същевременно се гарантира едно определено равнище на точност на съвкупните данни. Засега приблизително изчисление за Европейския съюз се прави въз основа на неповерителни национални данни с цел запълване на липсата в съвкупните данни на Европейския съюз, за които реалната стойност не може да бъде разкрита. Преработката на Регламента относно структурна бизнес статистика съдържа една възможност за държавите-членки да отбележат данни като „принос само за европейски съвкупни данни”, от което също се очаква да увеличи броя на разполагаемите европейски съвкупни данни.

3.4. Точност

Регламентът относно структурната бизнес статистика предвижда държавите-членки да предават на Евростат ежегодно доклад за качеството. Докладите съдържат информация за коефициенти на вариация и процент на непредаване на данни.

Държавите-членки предоставят данни за коефициенти на вариация (изразени в проценти). Въз основа на приносите на държавите-членки, Евростат изчислява коефициентите на вариация за съвкупните данни на Европейския съюз. Дадената по-долу таблица показва, че съвкупните коефициенти на Европейския съюз за повечето групи на NACE са под 1.5 %. В общия случай коефициентите на вариация са по-ниски за групите на NACE в промишлеността. За строителство, търговия и особено услуги коефициентите на вариация са по-високи. Това означава, че в общия случай данните, представени за промишлени дейности, са по-прецизни.

Таблица 3. Разпределение на съвкупни коефициенти на вариация (CV) на Европейския съюз, в % , представени в трицифрени числа по NACE

Диапазон на CV на ЕС | Брой групи на NACE |

0.0 – 0,5 | 95 |

0,6 – 1,5 | 51 |

1.6 – 2.5 | 21 |

Над 2.5 | 2 |

Процентите на непредаване на данни варират между държавите-членки; в няколко случая те са над 20 процента.

3.5. Съвместимост и съгласуваност

Съответствието с Регламентите на Комисията относно дефинициите представлява основния инструмент за осигуряване на съвместими данни от всички страни. Изборът на методика за изготвянето на структурна бизнес статистика е предоставен на статистическите органи. Държавите-членки предоставят информация за своите национални методики и тази информация се публикува от Евростат, за да се помогне на потребителите да разберат методите на събиране на данни.

Съгласуваността засяга степента, до която статистическите данни ще позволяват комбинираното използване на данни от различни източници. Структурната бизнес статистика може да се свързва с различни други групи статистически данни като национални счетоводни баланси, данни за работната ръка и краткосрочни статистики, но с цел да се даде възможност на потребителите за комбинираното им използване трябва да бъде осигурена тяхната съгласуваност.

Съгласуваността между структурни бизнес статистически данни и краткосрочни статистически данни е била изпитана в миналото, разкривайки определени различия в методологията. Поради това е необходимо допълнително проучване. Подобно сравнение е направено между структурни бизнес статистически данни по трудовата заетост и други източници на данни за работната сила. Отново бяха наблюдавани различия в методологията, а също така и в дефинициите. Необходимо е да се предприеме по-нататъшна работа по хармонизацията. Тъй като регистърът на предприятията служи за рамка за изготвянето на структурни статистически данни, той трябва да гарантира един съгласуван подход. Изследвания са показали, обаче, че има значителни различия между тези два източника; този аспект изисква по-нататъшен анализ.

4. С ЪОТВЕТСТВИЕ С Р ЕГЛАМЕНТА ОТНОСНО СТРУКТУРНА БИЗНЕС СТАТИСТИКА

Съответствието с Регламента относно структурната бизнес статистика се оценява въз основа на своевремеността на предаване на данните от държавите-членки, както и пълнотата на изпратените групи данни. Като цяло, равнището на съответствие се е повишило в сравнение с оценката, направена за предишния доклад. Други въпроси на съответствието, като например качеството на предадените данни, все още не могат да бъдат напълно оценени.

Като цяло, своевременността на предаването на данни се е подобрила през годините. Някои страни, обаче, все още изпращат данните със значителни закъснения, което оказва влияние върху своевременното разпространяване на съвкупни данни за Европейския съюз. От засегнатите държави-членки са изготвени проекти за национални планове за действие с цел гарантиране спазването на крайните срокове на Регламента в бъдеще.

За търговския сектор, например, съвкупните данни на Европейския съюз не биха могли да бъдат публикувани заедно с тези за други сектори, тъй като германските данни бяха изпратени със значително закъснение. В сравнение с предишния доклад, който обхващаше своевременността на данните за референтната 2000 година за страните, които тогава са били субект на Регламента относно структурната бизнес статистика, най-осезателните подобрения по отношение на своевременноста бяха в случая с Франция и Ирландия. Ирландия, обаче, все още изпраща данните със закъснение. Испания значително подобри своевременното изпращане на данни за строителството (приложение 4), както това направи Норвегия в случая с данни за търговията (приложение 3). И Белгия, и Люксембург изпратиха данните за 2004 г. по-късно, отколкото данните за 2000 г.

Що се отнася до пълнотата на групите данни, предавани от страните, когато се съберат заедно всички групи данни за окончателните серии от приложения от 1 до 4, предоставени от страните от ЕС27 и Норвегия, това представлява 85 % от общите изисквани данни. Това представлява едно несъмнено подобрение на ситуацията, описана в предишния доклад до Европейския парламент и Съвета, което все още е недостатъчно. Отделни страни предприемат действия за подобряване на наличността на данни.

Таблица 4 представя една обща оценка на съответствието за всички страни, които са субект на Регламента относно структурната бизнес статистика през 2007 г. (ЕС27, Исландия, Лихтенщайн и Норвегия). Оценката беше основана на своевременността на предаването на окончателните данни за 2004 г. за приложения от 1 до 4, данните за 2005 г. за приложения от 5 до 7 и предварителните данни за 2005 г. за приложения от 1 до 4. Пълнотата на данните на окончателните серии за приложения от 1 до 4 за 2003 г. също беше взета под внимание. Пълнотата на финансовите приложения (5 до 7) все още не е оценена подробно, но е взета под внимание, доколкото е възможно. Страните бяха подразделени на четири категории на съответстие:

VG Много добро съответствие, всички изисквани данни (с незначителни изключения) се предават навреме

G Добро съответствие, липсват няколко елемента или има малки закъснения в предаването на данни (данните са изпратени по-малко от 2 месеца след крайния срок)

P Данните са частично налични, но липсват важни елементи на съответствие или не са спазени крайни срокове (данните са изпратени повече от 2 месеца след крайния срок)

N Липсва голяма част от данните или има съществени закъснения в предаването (>6 месеца след крайния срок), или все още не е получена одобрена версия на данните, или все още се очаква нова версия със задоволително качество (или е получена едва след много дълго закъснение).

Таблица 4. Цялостна оценка на съответствието

ДЪРЖАВА | Структурна бизнес статистика | Цялостна оценка |

BE | Все още не са изпратени на Евростат окончателни данни за 2002 г. Данните за референтните години 2003 и 2004 бяха изпратени със значително закъснение. Наличността на данни е задоволителна. Данните за приложение 5 не са представени за референтните години от 2002 до 2005. | P |

BG | Данните за приложения от 1 до 4 бяха изпратени два месеца преди крайния срок. Други данни също бяха изпратени преди крайния срок. Наличността на данни може още да бъде подобрена, като все още не е предоставено най-детайлното равнище. Предприемат се действия за преодоляване на това. | G |

CZ | Данните бяха изпратени навреме. За приложенията относно промишлеността и строителството липсват данни за сериите отраслови единици (ОЕ); за промишлеността данни за разходите по опазване на околната среда за референтната 2004 година са били предадени със значително закъснение; за кредитните институции не са били предоставени никакви регионални данни. Данните, предоставени за дейностите на равнище клас, са все още с незадоволително качество, което води до ниска наличност на данни за потребителите. | P |

DK | Като цяло данните бяха изпращани навреме, някои серии бяха предоставени с кратко закъснение. Не бяха предоставени данни за приложение 5 за 2004 и 2005 г. и за приложение 7 за 2005 г. Наличността на данни е задоволителна. | G |

DE | Оставащи проблеми са закъснения в предаването на данни за търговията. Повечето данни за приложение 1 за референтната 2004 година бяха изпратени навреме; Раздел З, обаче, беше изпратен със значително закъснение. Данните за приложение 2 изключват данните за раздел Д, които бяха изпратени със значително закъснение. | G |

EE | Данните бяха изпратени навреме Данните бяха пълни. | VG |

EL | Започвайки от една много незадоволителна ситуация, беше отбелязано подобрение в предоставянето на данни от 2005 г. насам. Данните за Сектор К бяха предоставени за първи път през февруари 2007 г. В промишлеността съществуваше един праг на прекъсване: не бяха предоставени данни за предприятия с по-малко от 10 наети лица, но бяха положени усилия за оценяване на липсващата част. Липсват някои серии за приложения 5 и 6. | P |

ES | Данните бяха изпратени навреме. Липсват малко данни: добра наличност на данни. | VG |

FR | Всички данни бяха изпратени навреме, освен за приложение 5, за което не бяха предоставени данни за референтни години 2004-2005. Добра наличност на данни. | VG |

IE | Значителни закъснения в предоставянето на данни за приложения 1 и 3 за референтна 2004 година (временни проблеми заради важен проект в областта на информационните технологии). Наличността на данни беше подобрена през последните три години. Данни за строителството само за предприятие с повече от 20 наети на работа лица. Пълна дерогация за приложение 7, но ще продължи да изпраща налични данни. CSO иска да организира проверка за приложение 7, но това се оказва много трудно. Липсват данни за приложение 5 за референтни години 2002 до 2005 и за приложение 6 за референтна 2005 година. | G |

IT | Основните серии бяха изпратени навреме, данните за разходите по опазване на околната среда бяха изпратени със значително закъснение. Като цяло наличността на данни е задоволителна, но все още липсват някои данни. | VG |

CY | Данните бяха изпратени навреме. Липсват някои данни: не са предоставени данни за раздел 70 на NACE, а данните на приложение 5 са непълни. | VG |

LV | Данните бяха изпратени навреме, с много малко изключения. Наличността на данните е много добра. За данни за референтна 2003 година бяха нужни няколко версии, преди данните да могат да бъдат публикувани; качеството на данните за 2004 г. се подобри. | VG |

LT | Данните бяха изпратени навреме. Наличността на данните е много добра. | VG |

LU | Все още има значителни закъснения за изпращането на данните за 2004 г, но данните включват модел за вторична поверителност. Напредък в наличността на данни (предоставени са данни по класове за размер на трудовата заетост за всички приложения и статистически данни по отраслови единици (ОЕ) за приложение 2 за 2003 г.); все още има нужда от информация за местни единици (регионални серии) и някои специални серии на приложение 2. | G |

HU | Данните бяха изпратени навреме. Липсват много малко данни. | VG |

MT | Не бяха получени данни за 2003 и 2004 г. | N |

NL | Незначителни закъснения в предаването на данни, освен за серии за разходите по опазване на околната среда, за които закъснението е малко по-голямо. Наличността на данни е задоволителна. | G |

AT | Данните бяха изпратени навреме, освен за приложение 5 за референтна 2005 г. Имаше временен проблем в навременността на предаване на данните за 2004 г., тъй като Statistics Austria промени стратегията на проучване за приложения от 1 до 4 за тази година. Много добра наличност на данни. | VG |

PL | Подобрение в своевременността на предаване на данни. Налични са ограничени специфични за сектори подробни данни (променливи от секторните модули, които не принадлежат към приложение 1). | P |

PT | Данните бяха изпратени навреме. Липсват много малко данни. | VG |

RO | Данните бяха изпратени навреме. Добра наличност на данни. | VG |

SI | Данните бяха изпратени навреме. Наличността на данни би могла да бъде подобрена още повече. | G |

SK | Бяха изпратени навреме данни за приложения от 1 до 6 за референтна 2005 година; закъснения за приложение 7 до референтна 2005 година, за която данните бяха изпратени навреме. | VG |

FI | Данните бяха изпратени навреме. Много добра наличност на данни. Някои версии за 2003 година имаха нужда от обработка, преди да могат да бъдат публикувани данни; за референтна 2004 година качеството на изпратените групи данни се подобри. | VG |

SE | Данните бяха изпратени навреме. Добра наличност на данни. За референтна 2003 година имаше проблеми с качеството на данните, но това беше разрешено в началото на 2007 г. Качеството на данните за 2004 г. е по-добро. | G |

UK | Данните бяха изпратени навреме, освен за приложение 5. Много добра наличност на данни: всички серии са пълни. | VG |

IS | Изобщо не бяха предоставени данни за приложения от 1 до 4. Все още не са предоставени данни за приложения от 5 до 7 за референтна 2005 година. | N |

LI | Изобщо не са предоставени никакви данни. | N |

NO | Данните бяха изпратени навреме. Добра наличност на данни. | VG |

От предишния доклад насам някои страни са подобрили цялостното си съответствие с разпордебите на Регламента относно структурната бизнес статистика. Равнището на съответствие за Франция, Ирландия, Люксембург, Финландия, Обединеното кралство и Норвегия се подобри между референтни години 2001 и 2004. Равнищата на съответствие в повечето нови държави-членки са „добри” до „много добри”.

Гърция положи значителни усилия да напредне от 2005 г. насам, когато бяха предоставени данни за референтни години 1999 до 2002, но ще трябва да продължи работата си. Съгласно условията на плана за действие на Гърция, трябва да има пълно съответствие за данните, които следва да бъдат предадени за референтната 2006 година. За Белгия една ревизия на стратегията на проучване създаде сериозни проблеми по отношение на съответствието: не бяха предоставени окончателни данни за 2002 г. за приложения от 1 до 4, а данните за 2003 и 2004 г. бяха изпратени със значително закъснение. Поради това са нужни по-нататъшни усилия за подобряване на своевременността на данните. Германия изпрати данни за търговия, хотели и ресторанти и енергийния сектор по един по-своевременен начин, но все още има нужда от по-нататъшно намаляване на закъсненията. Съгласно плана за действие, който представи на службите на Комисията, германската статистическа служба ще изпрати данните за 2005 г. навреме. Предварителните данни за 2005 г. бяха предадени навреме.

5. Тежест ВЪРХУ БИЗНЕСА И ДЕЙСТВИЯ ЗА НАМАЛЯВАНЕТО ѝ

5.1. Въведение

Съобщението на Комисията от март 2005 г. относно „По-добро регулиране за растеж и заетост” определи опростяването като приоритетно действие за Европейския съюз. В Съобщението на Комисията относно намаляването на тежестта върху респондентите, опростяването и определянето на приоритети в областта на статистиката на Общността (COM (2006) 693, окончателен) този ангажимент беше насочен по-специално към статистиката. В Съобщението бяха докладвани предприетите и планираните от Комисията действия.

Преработката на структурната бизнес статистика (COM (2006) 66 окончателен) има за цел да поддържа тежестта върху предприятията доколкото е възможно по-леко посредством премахване на няколко задължителни променливи, преместване на други променливи от годишни към многогодишни сбирки и заличаване на променливите по избор. Преработката на структурната бизнес статистика представлява един пример за вида инструмент, който може да се използва за постигане на опростяване:

- Преработката на структурната бизнес статистика внася възможността страните просто да дават принос за Европейските общи данни , без да бъдат принуждавани да предоставят числени данни плюс всичките подробности. Това не е един напълно европейски подход, но представлява стъпка в тази посока и съществено ще намали тежестта.

- Използването на административни данни също ще намали тежестта върху деловите дейности. Преработката на структурната бизнес статистика я прехвърля в нови области. Събирането на данни за демографията на бизнеса (нова област в преработката) ще бъде просто основано на регистър и, поради това, няма да налага никаква тежест върху предприятията.

5.2. Измерване на тежестта

За получаване на точна информация относно тежестта върху предприятията, произтичаща от структурната бизнес статистика, Евростат е събрал тази информация посредством стандартизиран въпросник. Една част от въпросника беше за данни по действителната тежест, докато втората част на въпросника засягаше действия, предприети или планирани в държавите-членки за намаляване на тежестта върху предприятията.

Евростат получи отговори от 18 страни; от тях 15 съдържаха информация относно тежестта върху бизнеса за приложения I – IV и пет за приложения V – VII. В 14 случая имаше индикация за потенциалните икономии, ако части от Регламента относно структурната бизнес статистика бъдат премахнати. 15-те държави, за които има налична информация, са DK, EE, EL, ES, IT, LV, LT, LU, NL, AT, PO, SE, UK, BG и NO. Резултатите от прегледа обхващат приложения 1 – 4 на Регламента относно структурната бизнес статистика. За приложения V – VII отговориха много малко държави. В повечето държави информация по приложения V – VII се събира от административни отчети.

В повечето държави проучванията на структурната бизнес статистика се провеждат чрез проучвания с извадки. В някои държави-членки малки предприятия се обхващат с използването само на административни данни. Поради това само една много малка част от предприятията получава въпросник за попълване.

Попълването на въпросника отне на предприятията в извадката средно 110 минути – това отговаря на 6 минути на предприятие като една осреднена стойност върху всички предприятия в сектора. Съществува разлика в тежестта в зависимост от размера на страната, както може да се види от дадената по-долу таблица:

Таблица 5: Минути, изразходвани за едно предприятие за докладване по приложения І - ІV

Приложения I – IV | Време, изразходвано от предприятията в извадката (в минути) | Минути, изразходвани средно за всички предприятия в сектора |

големи държави | 114 | 5 |

средни държави | 86 | 8 |

малки държави | 182 | 41 |

средно (ЕС) | 110 | 6 |

Разликите между групи държави за „време, изразходвано от предприятия в извадката”, са трудни за обяснение. Що се отнася, обаче, до средната стойност за малки държави за „минути, изразходвани от всички предприятия в сектора”, причината за високата средна стойност е, че дяловете на извадките са по-големи. Тъй като всички държави трябва да докладват на едно и също равнище на подробности, малките държави трябва да зададат по-голяма извадка за получаване на резултати с приемлива точност.

Трябва да се отбележи, че средният дял на извадки за Европейския съюз е 5,8 процента за държавите, участващи в проучването. Само една държава докладва за проучване чрез преброяване.

Таблица 6: Размер на извадките

Приложения I – IV | Размер на извадка, брой предприятия | Общ брой предприятия | Дял на извадка % |

големи държави | 438573 | 9084194 | 4.8 |

средни държави | 184845 | 2078198 | 8.9 |

малки държави | 33610 | 147665 | 22.8 |

средно (ЕС) | 657028 | 11310057 | 5.8 |

От броя часове, изразходвани за структурна бизнес статистика, може да се направи много грубо изчисление на разходите за предприятията: Ако това средно изразходвано време се приложи върху Европейския съюз като цяло, тежестта върху икономиката вследствие на приложения I – IV на структурната бизнес статистика би възлязла на около 75 милиона еуро за цялата Общност.

И накрая, имаше въпроси относно тежестта, налагана върху предприятия с по-малко от 50 наети на работа лица. Средно, предприятия с по-малко от 50 наети на работа лица отчитат 70 % от времето, изразходвано от всички предприятия. Въпреки че обикновено големи предприятия се включват в проучванията, приносът на малките предприятия е твърде значителен.

5.3. Действия, предприети от държавите-членки за намаляване на тежестта

Този раздел обобщава действията, предприети в държавите-членки през последните години за намаляване на тежестта върху бизнеса.

Често се използват избирателни проучвания. През февруари 2007 г. 26 от 27-те държави-членки вече използваха избирателни проучвания, вместо преброявания. При един среден размер на извадките от 5 % за големи държави, 8 % за средно големи държави и малко над 20 % за малки държави, това означава, че има съществено намаляване на тежестта върху бизнеса. Тези числени данни показват също така, че е оправдана тежесттта върху малки държави да бъде намалено по-съществено, например чрез диференцирани изисквания към отчетността, както е планирано в преработката на структурната бизнес статистика, използвайки маркерите „СЕТО ”(принос само към общите европейски данни).

В твърде много случаи някои държави вече са освободили много малки предприятия от техните проучвания. За осигуряване на необходимата информация, тези липси се попълват или посредством използване на приблизителни изчисления, или чрез допълване на данни от проучвания с административни данни. При по-доброто обхващане на услугите в рамките на бизнес статистиката, тази тенденция ще продължава. В повечето области на услугите малките предприятия отчитат по-голям дял.

В много държави-членки съществува силно и нарастващо предпочитание към използване на административни данни вместо проучвания. Има пречки, обаче, пред увеличеното използване на административни данни. Обикновено административните данни се различават от статистическите данни по формати, кодове, предавателни протоколи и др., така че привеждането на тези данни в използваем вид изисква инвестиране. Необходима е политическа подкрепа за постигане на споразумения между националните статистически институти и съответните правителствени организации. Изменението в използването на административни данни изисква също така допълнителни вътрешни ресурси, тъй като националните статистически институти трябва да приспособят вътрешните си действия за постигане на едно по-добро използване на тази инвестиция.

По-добри стратегии за вземане на извадки също могат да спомогнат за намаляване на тежестта върху бизнеса. Много често държавите-членки първоначално прилагаха прости стратегии на вземане на извадки; при по-сложни методи тежестта върху бизнеса може да бъде намалено още повече. Да отбележим още веднъж, обаче, че това изисква инвестиране от националните статистически институти.

Това са примери, които могат да се наблюдават в много държави-членки. Някои страни започнаха също да проучват по-преки начини за събиране на данните, например направо от счетоводните отчети на дружествата. В идеалния случай биха могли да се създават статистически данни като страничен продукт на редовното счетоводство от предприятията, данните биха могли да се обработват автоматично, общи идентификатори биха позволили събраната информация да се използва по най-ефикасния начин, а тази информация да се разпространява по-нататък автоматично, например към Евростат, веднага щом бъде обработена.

[1] Регламенти на Комисията № 2700/98, 2701/98, 2702/98, 1225/99, 1227/99, 1228/99, 1618/99, 1614/2002, 1667/2003, 1668/2003, 1669/2003, 1670/2003,

[2] Обща класификация на териториалните единици за статистика (Регламент (ЕО) № 1059/2003)

[3] Официален дневник L 052 , 22/02/1997 стр.1-7